b'\n_START_ARTICLE_\nReidar Alm\xc3\xa5s\n_START_SECTION_\nForskning\n_START_PARAGRAPH_\nAlm\xc3\xa5s har forsket p\xc3\xa5 tema som blant annet \xc2\xabArbeidsulykker og yrkesslitasje i landbruket\xc2\xbb, \xc2\xabSamdrift\xc2\xbb, \xc2\xabArbeidsinnvandring til det norske landbruket\xc2\xbb, \xc2\xabOffentlig dialog om genmodifisert mat\xc2\xbb og \xc2\xabLandbrukspolitikk og klimakrise\xc2\xbb. I 1987 forsket han i California og fra 1994 til 1995 studerte han Paris. Han har ogs\xc3\xa5 hatt forskningopphold i East Lansing i Michigan og i Brisbane i Australia. _NEWLINE_All hans forskning har v\xc3\xa6rt relatert til landbruk og bygdesamfunn, og han har utgitt flere b\xc3\xb8ker om emnet, som blant annet Den nye bygda (2008), Norges landbrukshistorie Bind IV (2002), Bygdeutvikling (1995), Arbeidsmilj\xc3\xb8et i landbruket (1993), Bygdesosiologi (1985) og Norsk jordbruk \xe2\x80\x93 det nye hamskiftet (1977).\n_START_SECTION_\nAnnet\n_START_PARAGRAPH_\nSommeren 1975 sto Alm\xc3\xa5s i spissen for den s\xc3\xa5kalte Hitraaksjonen, der sm\xc3\xa5b\xc3\xb8nder p\xc3\xa5 tr\xc3\xb8ndelagskysten gikk sammen om en skattenektaksjon i protest mot regjeringens landbrukspolitikk. Aksjonen fikk mye medieoppmerksomhet, og tvang myndighetene til \xc3\xa5 justere deler av sin politikk. P\xc3\xa5 denne tiden var Alm\xc3\xa5s inspirert av ml-bevegelsen, og p\xc3\xa5 slutten av 1970-tallet var han ogs\xc3\xa5 medlem i AKP(m-l)._NEWLINE_I 1998-2001 var han med i styringsgruppa i Verdikommisjonen og i 2001 var han med i den tre-delte dokumentaren Norgesbygda som ble sendt p\xc3\xa5 NRK. _NEWLINE_I perioden 2008-2012 var han president i den internasjonale bygdesosiologiorganisasjonen, International Rural Sociology Association (IRSA)._NEWLINE_I 2011 utnevnte kongen ham til ridder av 1. klasse av St. Olavs Orden. Han fikk den for sin innsats innen bygdesosiologi.'